Holivudski glumac Stiven Sigal mogao bi da bude promotivno lice kampanje za srpsko borbeno vozilo „lazar 2“, saznaje „Blic“.

Foto: Twitter Oduševljen „lazarom“: Stiven Sigal sa radnicima Fabrike složenih borbenih sredstava „Morava“

Novopečeni Srbin je baš na dan kada je dobio naše državljanstvo nakratko posetio i Veliku Planu, gde je obišao i Fabriku složenih borbenih sredstava „Morava“.

- Bio je oduševljen našim „lazarom“! Rekao je da bi baš tako izgledao da ga je on pravio - kaže za „Blic“ predsednik opštine Igor Matković, koji je bio domaćin čuvenom glumcu.

Radnici sa kojima se Sigal slikao kažu da je rekao da mu se „lazar“ dopao jer ima sve što bi bilo neophodno da se koristi, recimo, u oblasti Džeferson Periš u Luizijani, gde je on rezervni zamenik šerifa. Dobro bi došao i u susednom Teksasu, smatra Sigal, za patrole na granici, gde šerifi ne mogu da se izbore sa ilegalnom imigracijom iz Meksika.

U Ministarstvu odbrane nisu želeli zvanično da komentarišu mogućnost da Sigal bude zaštitno lice srpskog oružja. Inače, „lazar 2“ je višenamensko oklopno vozilo koje Srbija namerava da izvozi, a u naoružanje naše vojske trebalo bi da uđe od 2016. Sigalu ovo ne bi bio prvi put da reklamira oružje. Oktobra 2013. on je postao zaštitno lice ruske firme “Orsis”, koja proizvodi puške.

Moćni Lazar

Foto: A.Stanković / RAS Srbija Lazar 1

“Lazar 2” može da preveze i do 10 vojnika. Naoružan je topom od 30 milimetara i protivoklopnim raketama.

Još 2013. godine najavljeno je da će Pakistanu biti isporučeno 20 ovih oklopnih vozila.